Rugbyspeler vermoor toe hy probeer helpFoto: Verskaf ŉ Jong rugbyspeler (21) is wreed vermoor toe hy ŉ dief wat by bure se voertuig wou inbreek, verjaag het. Hy is in die hart gesteek. Christian le Roux – Jacques le Roux, oftewel Elsies soos sy vriende hom genoem het – se broer het aan Maroela Media gesê die voorval het Sondag ná 23:00 plaasgevind. “Hy het by die huis gestop so net ná 23:00 en die hekke oopgemaak soos altyd. Jy moet so langs die hekke half verbyry tot agter in die parkeerterrein. Toe hy daar stop, het hy die man gesien wat aan’t inbreek was by ŉ buurman se voertuig. Hy het die toeter gedruk en my ma het uitgehardloop. Sy het sy motor gesien wat oopstaan en luier. Hy het agter die dief aangehardloop in die pad af,” het Christian vertel. “Op die sekuriteitskameras kan gesien word hoe hy die man tot in Voortrekkerlaan jaag. Daar het toe ŉ struweling ontstaan en hy is in die hart gesteek.” Jacques is op die toneel dood. Sy ma, Beatrix, het agternagehardloop en sy liggaam daar gekry. Jacques het alleen saam met sy ma gebly. “Ons was twee boeties en twee sussies. Ek het al die jare by my ma gebly, maar ek het uitgetrek en vir hom gesê hy moet in my kamer kom bly. My ma sê nou sy het hom die laaste rukkie vir haarself gehad,” het Christian gesê. “Hy het altyd so lekker gepraat, sommer met enigiemand oor enigiets. Hy sou jou altyd wou laat lag.” Jacques was ŉ kranige rugbyspeler en het vir die eerste span van Goodwood-rugbyklub uitgedraf. Hester Hale, sy afrigter se vrou en sekretaresse van die klub, het aan Maroela Media gesê hulle sal hom baie mis. “Hy was ongelooflik,” het Hale gesê. Die Goodwood-rugbyklub het ter nagedagtenis van hom op hul Facebook-blad geskryf: “Hy was ŉ bondel energie wat vir niks en niemand teruggestaan het nie. Sy respek vir sy medemens sal ons almal altyd bybly. En sy glimlag, wat altyd oorgegaan het na ŉ lekker lag, sal ons ook altyd onthou. Hy laat ŉ groot leemte, nie net in die eerste span nie, maar in al sy familie en vriende se harte en lewens. Elsies, ons eer jou nagedagtenis en sal vashou aan al die mooi herinneringe wat jy gelaat het. Alle simpatie aan sy ouers, familie en vriende … ons sal hom nooit vergeet nie. Rus sag, liewe Elsies.” Sers. Noloyiso Rwexana, woordvoerder van die polisie, het aan Maroela Media gesê ŉ saak van moord is aanhangig gemaak. “Die voorval het in Voortrekkerlaan in Vasco Estate in Goodwood plaasgevind,” het Rwexana gesê. Geen verdagtes is nog in verband met die voorval in hegtenis geneem nie. Christian het gesê Jacques sal Maandag begrawe word.